سڤيتلانا تيخانوڤسكايا، (ب لبيلاروسية: Святлана Ціханоўская، و ب روسية: Светлана Тихановская) (تزادت نهار 11 شتنبر 1982)، هي ناشطة سياسية بيلاروسية، و مرشحة ل لإنتخابات رئاسية ديال بيلاروسيا 2020. قبل ما تكون مرشحة ل رئاسة، تيخانوڤسكايا كانت أستادة و مترجمة. و هي مزوجة من واحد ليوتوبر، مدون، و ناشط سياسي لمعتقل، سيرجي تيخانوڤسكي. تعتاقل زوج ديال سڤيتلانا ف 29 ماي، بعدما ترشح ل لإنتخابات رئاسية. من بعد هادشي، علنات سڤيتلانا تيخانوڤسكايا بلي غادي ترشح بلاصتو. ف تسجلات نهار 14 يوليوز 2020 ك مرشحة مستقلة. من بعد ما تسجلات، حضات ب لمساندة ديال لحملة د ڤالري تيپكالو و ڤيكتار باباريكا، لي هوما جوج من أكبر شخصيات لمعارضة ف بيلاروسيا، و لي تمنعو من ترشح ل رئاسة. واحد تصويرة ديال تيخانوڤسكايا مع ماريا كوليسنيكوڤا، لي هي لمسؤولة د لحملة ديال ڤيكتار باباريكا، و زوجة ديال ڤالري تيپكالو، ولات رمز ديال لحملة لنتيخابية ديالها. ف يونيو، نشرات واحد لڤيديو كاتݣول فيه بلي تعرضات ل تهديد ب لإعتقال، و أن ولادها غايتخادو منها ف حالة ستامرات ف لحملة لإنتيخابية ديالها. بعد هاد لحادتة، صيفطات ولادها ل برا د لبلاد، باش يبقاو ف أمان مع جداتهم.